b'\n_START_ARTICLE_\nBabt\xc5\xb3 gimnazija\n_START_SECTION_\nIstorija\n_START_PARAGRAPH_\n1777 m. Babtuose jau buvo parapin\xc4\x97 t\xc4\x97v\xc5\xb3 i\xc5\xa1laikoma mokykla, joje mok\xc4\x97si 43 mokiniai (citata i\xc5\xa1 1921 m. Krokuvoje i\xc5\xa1leistos lenk\xc5\xb3 mokslininko Teodoro Vierzbovskio knygos \xe2\x80\x9eParapin\xc4\x97s mokyklos Lenkijoje ir Lietuvoje"). 1808 m. Babt\xc5\xb3 mokykloje mok\xc4\x97si 30 mokini\xc5\xb3, 1809 m. - 24, o 1853 m. - 20. Vaikai mok\xc4\x97si tikybos, aritmetikos, skaityti ir ra\xc5\xa1yti. Programos platumas priklaus\xc4\x97 nuo mokytojo i\xc5\xa1silavinimo. Po 1863 m. sukilimo generolo Muravjovo \xc4\xafsakymu visos parapin\xc4\x97s mokyklos u\xc5\xbedarytos, tarp j\xc5\xb3 ir Babtuose. Vietoj jos 1865 m. \xc4\xafsteigta valstybin\xc4\x97 pradin\xc4\x97 mokykla, joje visi dalykai, i\xc5\xa1skyrus tikyb\xc4\x85, d\xc4\x97stomi rus\xc5\xb3 kalba. \xc4\xae tokias mokyklas bijodami nutautinimo valstie\xc4\x8diai vaikus leisdavo nenoriai. Tod\xc4\x97l spaudos draudimo metais apie Babtus veik\xc4\x97 daraktori\xc5\xb3 mokyklos. Babt\xc5\xb3 apylink\xc4\x97s daraktori\xc5\xb3 mokyklose dirbo Antanas Ramuckas, Jonas Ramanauskas ir kiti. Slaptas mokyklas lietuvi\xc5\xa1komis knygomis apr\xc5\xabpindavo vietiniai knygne\xc5\xa1iai - Jurgis Keruckas, Kazimieras Jonaitis ir kiti. Caro tarnai \xc5\xa1ias mokyklas persekiojo, nes jose buvo \xc5\xbeadinamas ne tik dvasinis, bet ir tautinis atgimimas. _NEWLINE_Per Pirm\xc4\x85j\xc4\xaf pasaulin\xc4\xaf kar\xc4\x85 vokie\xc4\x8di\xc5\xb3 okupacijos metais Babtuose mokyklos nebuvo. Vaikus ra\xc5\xa1to mok\xc4\x97 namie t\xc4\x97vai arba kiti \xc5\xa1iaip ra\xc5\xa1tingi \xc5\xbemon\xc4\x97s. _NEWLINE_1920 m. Babtuose \xc4\xafsteigta lietuvi\xc5\xa1ka pradin\xc4\x97 mokykla, kurioje mok\xc4\x97si 102, 1922 m. - 122 mokiniai. Mokykla buvo \xc4\xafsik\xc5\xabrusi sename savivaldyb\xc4\x97s pastate. 1935 m. pastatyta nauja dviej\xc5\xb3 auk\xc5\xa1t\xc5\xb3 medin\xc4\x97 mokykla. 1936 m. pradinis mokymas buvo paskelbtas \xc5\xa1e\xc5\xa1iame\xc4\x8diu. Mokykloje tais metais veik\xc4\x97 visi \xc5\xa1e\xc5\xa1i skyriai, dirbo keturi mokytojai._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 1944 m. mokyklos pastatas sudeg\xc4\x97._NEWLINE_1944-1945 m. mokykla pertvarkyta \xc4\xaf progimnazij\xc4\x85, pirmasis progimnazijos direktorius buvo Povilas Gustas. Pradiniuose skyriuose tais metais mok\xc4\x97si 124 mokiniai, progimnazijos klas\xc4\x97se daugiau kaip 100 mokini\xc5\xb3, pamokos vyko dviem pamainom. 1949-1950 m. mokykla i\xc5\xa1augo \xc4\xaf vidurin\xc4\x99 mokykl\xc4\x85. 1951 m. Babt\xc5\xb3 vidurin\xc4\x99 mokykl\xc4\x85 baig\xc4\x97 pirmoji laida - 13 abiturient\xc5\xb3. 1962 m. spalio 23 d. mokykla persik\xc4\x97l\xc4\x97 \xc4\xaf nauj\xc4\x85 trij\xc5\xb3 auk\xc5\xa1t\xc5\xb3 m\xc5\xabrin\xc4\xaf pastat\xc4\x85. Jame mokytojai \xc4\xafreng\xc4\x97 fizikos, chemijos, biologijos ir kitus kabinetus. Mokyklos materialin\xc4\x97 baz\xc4\x97 labai pager\xc4\x97jo. 1974 m. mokykla prad\xc4\x97jo dirbti kabinetine sistema, ta\xc4\x8diau 1991 m. \xc5\xa1ios sistemos atsisakyta. 1990 m. paskelbus Lietuvos Nepriklausomyb\xc4\x99 prad\xc4\x97ta pertvarka: pertvarkomas mokymo turinys, mokymo metodai, b\xc5\xabdai, formos. Ugdymas prad\xc4\x97jo atitikti tautos interesus. _NEWLINE_2001 m. vasar\xc4\x85 mokykloje atlikta renovacija, pakeisti langai, stogas, \xc4\xafrengta nauja klas\xc4\x97. 2002 m. mokykloje atidarytas modernus tikybos kabinetas, internetin\xc4\x97 skaitykla._NEWLINE_Mokykl\xc4\x85 baig\xc4\x97 52 laid\xc5\xb3 abiturientai. \xc4\xaeteikti 1884 atestatai. Mokykl\xc4\x85 baig\xc4\x97 10 aukso, 12 sidabro medalinink\xc5\xb3, 30 abiturient\xc5\xb3 gavo atestatus su pagyrimu.'